บทนำ

สังคมเกิดขึ้นเมื่อมนุษย์มาอยู่รวมกัน  มีความผูกพันกัน  มีการเพิ่มพูนสมาชิกและมีการดำรงตนอยู่นานพอสมควร  โดยสมาชิกในสังคมนั้นต้องเข้มแข็ง  สามารถแก้ไขปัญหาอุปสรรคแวดล้อมให้ลุล่วงไปได้  ด้วยรากฐานทางครอบครัวมั่นคง  พื้นฐานโครงสร้างทางสังคมสงบสุขเรียบร้อย  ตามกฎเกณฑ์ของบรรทัดฐานในสังคม  คือ  กฎหมาย  ศีลธรรมหรือวินัยจรรยา  และวัฒนธรรม

กฎหมายเป็นสิ่งจำเป็นในทุกสังคม  สังคมย่อมต้องอาศัยกฎหมายเป็นวินัยของสังคมนั้น  เพื่อสร้างขนบธรรมเนียมประเพณีและวัฒนธรรมขึ้นในสังคม  ทั้งนี้ขึ้นอยู่กับบทบาทของบุคคลในสังคม  ซึ่งต้องปฏิบัติตามสิทธิและหน้าที่ของตนตามฐานะหรือตำแหน่งในสังคม  ไม่ว่าจะเป็นผู้ถูกปกครองหรือผู้ใช้อำนาจปกครองในส่วนของผู้ถูกปกครองก็จะมีความแตกต่างกันทั้งฐานะความเป็นอยู่ในสังคม  สถานภาพทางสังคม  เศรษฐกิจ  หรือเรียกง่าย ๆ  ว่า  “คนรวย”  กับ  “คนจน”  สภาพปัญหาที่เกิดขึ้นกับคน  ๒  กลุ่มนี้ก็จะแตกต่างกันโดยสิ้นเชิง  คนรวยเกิดปัญหาจากการมีทรัพย์มาก  คนจนเกิดปัญหาจากการมีทรัพย์น้อยหรือไม่มีทรัพย์  ซึ่งรัฐในฐานะผู้ใช้อำนาจปกครองจะต้องคำนึงถึงความเสมอภาคในสิทธิและหน้าที่เท่าเทียมกัน  เพื่อให้สังคมอยู่อย่างปกติสุข

รัฐธรรมนูญแห่งราชอาณาจักรไทย  พุทธศักราช  ๒๕๔๐  ซึ่งถือว่าเป็นกฎหมายสูงสุดของประเทศที่รัฐจะต้องถือปฏิบัติตาม  ได้กำหนดสาระสำคัญในบททั่วไปให้ผู้ใช้อำนาจปกครองต้องใช้อำนาจอธิปไตยตามบทบัญญัติแห่งรัฐธรรมนูญนี้ต้องคำนึงถึงศักดิ์ศรีความเป็นมนุษย์  สิทธิ  และเสรีภาพของบุคคล  ซึ่งได้รับความคุ้มครองโดยไม่แยกเหล่ากำเนิด  เพศ  หรือศาสนาใด  รัฐจะต้องใช้บุคลากรของรัฐเป็นผู้ปฏิบัติเพื่อให้บรรลุวัตถุประสงค์ของการปกครองอย่างสูงสุดภายใต้กฎเกณฑ์ที่กำหนดเป็นกฎหมาย  สำหรับในส่วนที่เกี่ยวกับด้านสวัสดิการสังคมได้กำหนดให้กระทรวงการพัฒนาสังคมและความมั่นคงของมนุษย์  เป็นผู้รับผิดชอบโดยมีกฎหมายภารกิจความรับผิดชอบ  จำนวน  ๑๕  ฉบับ  ซึ่งกองนิติการ  สำนักงานปลัดกระทรวงการพัฒนาสังคมและความมั่นคงของมนุษย์ต้องเป็นผู้ประสานให้กฎหมายเหล่านี้บรรลุผลสำเร็จตามเจตนารมณ์ต่อไป  แต่โดยที่บทบาทภารกิจหน้าที่ความรับผิดชอบของกรมและสำนักในสังกัดกระทรวงการพัฒนาสังคมและความมั่นคงของมนุษย์ถูกกำหนดให้เป็นผู้ปฏิบัติตามกฎหมายเหล่านั้นแตกต่างกันไปตามอำนาจหน้าที่    กองนิติการจึงต้องเป็นศูนย์กลางในการประสานงานด้านกฎหมาย  เพื่อให้คำปรึกษาแนะนำด้านกฎหมายและคุ้มครองสิทธิประชาชนที่ประสบปัญหาทางสังคมในภาพรวมของกระทรวงการพัฒนาสังคมและความมั่นคงของมนุษย์

ข้าพเจ้าให้ฐานะผู้อำนวยการกองนิติการ  สำนักงานปลัดกระทรวงการพัฒนาสังคมและความมั่นคงของมนุษย์  รับผิดชอบงานในอำนาจหน้าที่ของกองนิติการตามกฎกระทรวง  จึงต้องทำหน้าที่เกี่ยวกับงานให้คำแนะนำปรึกษาด้านกฎหมายและส่งเสริมให้ประชาชนรับรู้สิทธิตามกฎหมายตามภารกิจความรับผิดชอบของกระทรวงการพัฒนาสังคมและความมั่นคงของมนุษย์ดังกล่าวข้างต้น  และเพื่อให้เกิดความชัดเจนในหน้าที่ความรับผิดชอบ  ข้าพเจ้าขอนำเสนอบทบาทอำนาจหน้าที่ของกองนิติการตามกฎกระทรวง
แบ่งส่วนราชการสำนักงานปลัดกระทรวงการพัฒนาสังคมและความมั่นคงของมนุษย์  ซึ่งสอดคล้องกับวิสัยทัศน์และนโยบายของกระทรวงตามกฎหมายในภารกิจความรับผิดชอบ  จำนวน  ๑๕  ฉบับ  โดยกองนิติการจักเป็นผู้ให้คำปรึกษาแนะนำแก่ส่วนราชการและหน่วยงานในสังกัดให้รับทราบและเข้าใจในหลักการและเหตุผล  รวมทั้งเจตนารมณ์และสาระสำคัญของกฎหมายแต่ละฉบับเพื่อการปฏิบัติที่ถูกต้องชัดเจน  ทั้งนี้จักต้องคำนึงถึงกฎหมายสูงสุด  คือ  รัฐธรรมนูญแห่งราชอาณาจักรไทย พุทธศักราช  ๒๕๔๐  ที่คุ้มครองถึงศักดิ์ศรีความเป็นมนุษย์  สิทธิ  และเสรีภาพของบุคคลเป็นสำคัญ  โดยเฉพาะอย่างยิ่งเกี่ยวกับผู้ด้อยโอกาสในสังคม  ซึ่งเป็นบุคคลผู้ใช้บริการตามกฎหมายในภารกิจความรับผิดชอบของกระทรวงเป็นส่วนใหญ่  จักได้รับทราบสิทธิที่ได้รับการคุ้มครองตามกฎหมายอย่างชัดเจน

ในที่นี้  ข้าพเจ้าขอนำเสนอบทบาทหน้าที่ในฐานะผู้อำนวยการกองนิติการ  สำนักงานปลัดกระทรวงการพัฒนาสังคมและความมั่นคงของมนุษย์  ในส่วนที่เกี่ยวกับการให้คำปรึกษาและคุ้มครองสิทธิตามกฎหมายในความรับผิดชอบตามภารกิจของกระทรวงการพัฒนาสังคมและความมั่นคงของมนุษย์  ดังนี้

บทที่  ๑  อำนาจหน้าที่ของกองนิติการ  สำนักงานปลัดกระทรวงการพัฒนาสังคมและความมั่นคงของมนุษย์  เพื่อให้ทราบอำนาจหน้าที่ตามที่กำหนดในกฎกระทรวง  ซึ่งกำหนดให้ลักษณะงานให้คำปรึกษาแนะนำด้านกฎหมายแก่กระทรวง  ส่วนราชการ  หน่วยงานในสังกัดและคุ้มครองสิทธิประชาชนที่ประสบปัญหาทางสังคม  เป็นอำนาจหน้าที่ความรับผิดชอบของกองนิติการ  สำนักงานปลัดกระทรวงการพัฒนาสังคมและความมั่นคงของมนุษย์  

บทที่  ๒  กฎหมายในภารกิจความรับผิดชอบของกระทรวงการพัฒนาสังคมและความมั่นคงของมนุษย์   จำนวน  ๑๕  ฉบับ  เพื่อให้ทราบหลักการและเหตุผลในการตราพระราชบัญญัติแต่ละฉบับ  พร้อมนี้สรุปสาระสำคัญที่จะนำสู่การให้คำปรึกษาแนะนำและคุ้มครองสิทธิประชาชนผู้ใช้บริการตามกฎหมายเหล่านั้น

บทที่  ๓  ประโยชน์จากการให้คำปรึกษาและคุ้มครองสิทธิ  เพื่อนำเสนอให้ผู้ปฏิบัติงานตามกฎหมายแต่ละเรื่องและผู้ใช้บริการแต่ละประเภท  รับทราบสิทธิประโยชน์ตามกฎหมายนั้นอย่างชัดเจน
การให้คำปรึกษาและคุ้มครองสิทธิตามกฎหมายในภารกิจของกระทรวงการพัฒนาสังคมและความมั่นคงของมนุษย์ 
โดย นายประกิต  สนธิรัตน ผู้อำนวยการกองนิติการ

